Verhoor oor Piet Els-moord hervatPiet en Rikkie. Foto: Facebook Die verhoor van die sewe beskuldigdes wat aangekla word van die moord op Piet Els (86), ’n bekende sakeman van Kimberley, is Maandag in die hooggeregshof in die stad hervat. Els en sy vriendin, Rikkie Alsemgeest, albei bekende sakelui van Kimberley, is die aand van 23 Januarie 2018 op Els se plaas sowat 10 km buite die dorp aangeval. Els is sowat vier maande ná die aanval in die hospitaal dood. Morapedi Rankali, Motlalentwa Qhautse, Lizbeth Ndlala, Themba Lawrence Maja, Oupa Jeffrey Mahomane, Samson Sam Mbokane en Jabulani Wilson Zuma staan tereg vir die moord op Els. Zuma is oudpres. Jacob Zuma se seun. Volgens Mojalefa Senokoatsane, woordvoerder van die Nasionale Vervolgingsgesag (NVG) in die Noord-Kaap, het die staat Els se seun, Pieter Els, as getuie geroep. Hy het getuig oor die dag van Els se aanval. ’n Sersant wat vir misdaadintelligensie as misdaadontleder werk is ook na die getuiebank geroep om duidelikheid te gee oor hoe die polisie die verdagtes in hierdie saak kon ontleed en profileer, wat later tot hul onderskeie inhegtenisnemings gelei het, sê Senokoatsane. Die beskuldigdes staan ook tereg op aanklag van huisbraak met die opset om te roof, roof met verswarende omstandighede, ’n misdryf van seksuele aard asook die besit van ’n ongelisensieerde vuurwapen. Daar word beweer dat die beskuldigdes die aand van 23 Januarie 2018 by Els se plaasgehuis ingebreek en hom en Alsemgeest aangerand en gemartel het. Die beskuldigdes het glo geld, goue muntstukke, diamante, juwele, kameras, vuurwapens en Els se motor gebuit. Luidens die ondersoek het Els aan die beserings wat hy tydens die aanranding opgedoen het, beswyk, sê Senokoatsane. Els se ander seun, Adré Els (41), se liggaam is vroeër vandeesmaand in die veld op sy wildsplaas in die Schmidtsdrift-omgewing naby Kimberley aangetref. Familielede het op hom afgekom.